ஜகாட் திரைப்படத்தில் மூன்று பெண்கள் வருகிறார்கள். ஒரு சிறுமியும் அவ்வப்போது வந்து போகிறாள். சீன மனைவியாக வரும் பெண், கணவனுடன் அமர்ந்து சரிசமமாகச் சாப்பிடுகிறாள். மலாய்க்காரப்பெண் உணவகத்தில் கணவன் குழந்தைகளுடன் விளையாடுகிறாள். அப்போயின் அம்மா 90களின் தமிழ்க்குடும்பங்களில் உள்ள அம்மாக்களின் பிரதிநிதியாகவே வருகிறார். அவருக்கு கருணை காட்டுவதும் அதன் அடிப்படையில் சமைப்பதும் இதர வேலைகள் செய்வதும்தான் கடமை. கணவன் இருக்கும் போது அவர் முன்னறைக்கே வருவதில்லை. தனது மைத்துனன் சிறையில் அடைக்கப்பட்டபோதுதான் அவர் கொஞ்சம் வெளிவருகிறார். அதுவும் கருணை வடிவமாக. இதுவும் சஞ்சை சமூகத்தின் மீது வைக்கும் விமர்சனம்தான். தமிழ் பெண்கள் கருணை உள்ளவர்களாக நம்பவைக்கப்பட்டு அதன் மூலம் அவர்களை இயக்கக்கூடிய விசையை ஆண்கள் இலகுவாக்கிவிடுகிறார்கள். வீரியம் மிக்கப் பெண்களைக் கருணைக்கடலாக மாற்றி; அப்படியே கலிமண் சிலையாக்கி மூலையில் கிடத்தும் உத்தி அது.